Κατάντησε ανέκδοτο η Πλατεία Ελευθερίας (εικόνες)

Η Πλατεία Ελευθερίας δεν τελειώνει με τίποτε στις 3/1/2018, σύμφωνα με τις δεσμεύσεις που ανελήφθησαν, και το νέο σενάριο προβλέπει παράδοσή της τον Ιούλιο του 2018, αν και σύμφωνα με εκτιμήσεις και αυτό το χρονοδιάγραμμα είναι αισιόδοξο. Ακόμη και τότε θα υπολείπονται, σύμφωνα με τον ίδιο τον εργολάβο, κάποιες εργασίες προς εκτέλεση, οπόταν ο Ιούλιος ίσως δεν είναι ο τελικός μήνας παράδοσης ακόμη και αν όλα λειτουργήσουν με μαθηματική ακρίβεια.

Θα καταβληθεί προσπάθεια να παραδοθεί μόνο η γέφυρα της Πλατείας μέχρι τις 3/1/2018 και αυτή μεσοβέζικα αφού, σύμφωνα με πληροφορίες του «Φ», μελετάται η τοποθέτηση προσωρινών κιγκλιδωμάτων ώστε να είναι σε θέση να λειτουργήσει η Πλατεία με σχετική ασφάλεια, αφού σύμφωνα με πληροφορίες του «Φ» ουδείς αναλαμβάνει την ευθύνη της μελέτης και της ασφάλειας του δυτικού στηθαίου, τη στιγμή που απομένουν μόνο μερικές βδομάδες μέχρι την προγραμματιζόμενη παράδοση. Αποτέλεσμα αυτού, η Πλατεία η οποία θεωρείται από πολλούς «έργο τέχνης» θα λειτουργήσει προσωρινά με ένα «κοινό κάγκελο».

ΔΙΑΒΑΣΤΕ ΕΠΙΣΗΣ:

Όπως είναι γνωστό, η παράδοση του συνόλου της Πλατείας και όχι μόνο της γέφυρας στις 3/1/2018, αποφασίστηκε στις 9/3/2017 σε κοινή συνεδρία της Κεντρικής Επιτροπής Αλλαγών και Απαιτήσεων (ΚΕΑΑ) του Δήμου, του εργολάβου και του αρχιτέκτονα.

Στις 20 Οκτωβρίου πραγματοποιήθηκε από την Ελεγκτική Υπηρεσία έλεγχος επιτόπου και η επιστολή που ετοιμάστηκε και εστάλη στον δήμαρχο και τα μέλη του Δημοτικού Συμβουλίου Λευκωσίας είναι αποκαλυπτική της κατάστασης που επικρατεί. Ανάμεσα σε άλλα, στην επιστολή αναφέρεται ότι η συντονίστρια του έργου πληροφόρησε τον δήμο, ότι «συνεχίζεται η ασάφεια όσον αφορά το θέμα της ευθύνης της μελέτης και κατασκευής του δυτικού στηθαίου της πλατείας, υποδεικνύοντας ότι ο δήμος θεωρεί πως ο Αρχιτέκτονας έχει τη συνολική ευθύνη για τη μελέτη του έργου και, ως εκ τούτου, έχει και την ευθύνη για τη μελέτη του δυτικού στηθαίου, σύμφωνα με την οποία θα διασφαλίζεται η στατική επάρκεια της κατασκευαστικής λύσης που θα προταθεί από τον Ανάδοχο για την εκτέλεση της εν λόγω εργασίας».

Στην επιστολή της Ελεγκτικής Υπηρεσίας την οποίαν υπογράφει ο διευθυντής Τεχνικού Ελέγχου κ. Ανδρέας Χασαπόπουλος αναφέρονται και τα εξής:

● Στις 10/10/2017, ο Αρχιτέκτονας με ηλεκτρονικό μήνυμα ζήτησε από τον Ανάδοχο (εργολάβο) να υποβάλει Αναθεωρημένο Πρόγραμμα Εργασίας. Ο Ανάδοχος υπέβαλε το εν λόγω Πρόγραμμα στις 17/10/2017, σύμφωνα με το οποίο η παράδοση ολόκληρου του έργου (εκτός του Ανελκυστήρα 5 και των μαρμάρων υδάτινων στοιχείων της Δυτικής Τάφρου) προβλέπεται να γίνει στις 17/7/2018.

● Κατά τον επιτόπου έλεγχο διαπιστώθηκε σημαντική περαιτέρω καθυστέρηση στην πρόοδο των εργασιών. Ως εκ τούτου, η Υπηρεσία μας έχει την άποψη ότι η Τεχνική Επιτροπή Παρακολούθησης Έργων θα πρέπει άμεσα να εξετάσει το θέμα της νέας καθυστέρησης - με βάση την αξιολόγηση του Αρχιτέκτονα ημερ. 24/7/2017 στην απαίτηση του Αναδόχου για παράταση χρόνου 145 ημερολογιακών ημερών - και να το παραπέμψει με σχετική εισήγηση στην ΚΕΑΑ για λήψη απόφασης, λαμβάνοντας υπόψη ότι παραμένει ελάχιστος χρόνος για ολοκλήρωση του έργου, σύμφωνα με την εγκριθείσα από την ΚΕΑΑ τελευταία παράταση χρόνου (3/1/2018). Θα πρέπει επίσης να τεθεί ενώπιον της ΚΕΑΑ για εξέταση, το θέμα της κατασκευής του δυτικού στηθαίου, καθότι αυτό επηρεάζει άμεσα την ολοκλήρωση και παράδοση του έργου.

«Ενόψει των πιο πάνω, παρακαλούμε όπως μας πληροφορήσετε για τα μέτρα που λαμβάνει ο Δήμος για την έγκαιρη ολοκλήρωση του έργου στον χρόνο που καθορίστηκε από την ΚΕΑΑ (3/1/2018) και, πώς προτίθεστε να προχωρήσετε για επίλυση του θέματος του δυτικού στηθαίου», προστίθεται στην επιστολή του Γενικού Ελεγκτή προς τον δήμαρχο Λευκωσίας.

Το χρονικό ναυαγίου της ολοκλήρωσης

Το χρονικό της μη ολοκλήρωσης της Πλατείας έχει ως εξής με βάση τα όσα καταγράφει ο Γενικός Ελεγκτής:

Τον Φεβρουάριο του 2014, μετά τον τερματισμό της αρχικής σύμβασης (Αρ. Διαγ. 39/2010) ο Δήμος αποφάσισε να διαχωρίσει το έργο σε δύο φάσεις (ανάπλαση της πλατείας Ελευθερίας-κατασκευή υπόγειου χώρου στάθμευσης στη λεωφόρο Ομήρου.

● Στις 23/11/2014 κατακυρώθηκε η προφορά στην εταιρεία LOIS Builders έναντι €13.505.247. με ημερομηνία ολοκλήρωσης 6/4/2016.

● Λόγω καθυστερήσεων ο εργολάβος διεκδίκησε αποζημιώσεις.

● Στις 9/3/2017 η ΚΕΑΑ ενέκρινε παράταση μέχρι τις 3/1/2018, χωρίς οικονομικές αποζημιώσεις. Απεφάσισε επίσης να επιβάλει πρόστιμο €6.000 για τυχόν περαιτέρω καθυστέρηση μετά την ημερομηνία αυτή.

● Στις 8/6/2017, ο εργολάβος απαίτησε παραχώρηση επιπρόσθετης παράτασης χρόνου 145 ημερών ή έγκριση επιτάχυνσης των εργασιών ώστε να ολοκληρωθεί το έργο (με μικρές αποκλίσεις) μέχρι τις 3/1/2017.

● Στις 17/7/2017, ο εργολάβος διεκδίκησε €597.000 για επιτάχυνση των εργασιών. Στις 24/7/2017, ο Αρχιτέκτονας απέρριψε την απαίτηση.

●Στις 13/10/2017 η συντονίστρια του έργου ενημέρωσε τον αρχιτέκτονα ότι ο δήμος επιφυλάσσει τα δικαιώματα του έναντι του Αναδόχου, σε περίπτωση που δεν γίνει κατορθωτή η αποπεράτωση ολόκληρου του έργου.